ไฟแนนซ์ทูเดย์
เรื่องใหญ่ของประเทศยามนี้ไม่มีเรื่องอะไรใหญ่กว่าปัญหาน้ำท่วมหนักในรอบ 50 ปี
11 ต.ค. 2554

เรื่องใหญ่ของประเทศยามนี้ไม่มีเรื่องอะไรใหญ่กว่าปัญหาน้ำท่วมหนักในรอบ 50 ปี 
ที่กำลังถล่มประเทศไทย จนทำให้เศรษฐกิจในไตรมาสสุดท้ายของปีนี้ เข้าขั้นเรดโซน อันตรายมาก โดยเฉพาะน้ำถล่มนิคมอุตสาหกรรม ทำให้โรงงานต้องหยุดผลิต หยุดจ้างงานกันชั่วคราว




ลูกจ้างที่กินเงินเดือนรายเดือน นายจ้างคงเห็นใจไม่เลิกจ้าง แต่แรงงานที่กินค่าจ้างรายวันคงเหนื่อยหนัก จะเอาเงินที่ไหนมาใช้กระตุ้นเศรษฐกิจในประเทศให้หมุนเวียน
...ความเสียหายใหญ่หลวงนี้ ช.ชดา ขอเสนอรัฐบาลว่า ทบทวนเถอะโครงการรถคันแรก บ้านหลังแรกยังดีที่ทำให้คนมีที่อยู่อาศัย แต่โครงการรถคันแรกนี่ขอบอกตรงๆ เลยว่าไร้สาระ เอาเงินงบประมาณที่จะไปละลายให้คนรวย มาช่วยผู้ประสบภัยน้ำท่วมจะดีกว่า q...ที่ว่าไร้สาระเพราะคนจนคงจะมีปัญญาซื้อได้แค่สิ่งเดียว ต้องตัดสินใจว่าจะซื้อบ้านหรือรถ เพราะเครดิตไลน์ไม่พอ ซื้อบ้านเป็นหนี้ยาว ซื้อรถเป็นหนี้สั้น แต่ขอบอกว่าค่าใช้จ่ายเรื่องรถหยุมหยิมกว่าบ้านมาก
...จับตาหนี้เสียของแบงก์ในปีหน้า เพราะลูกหนี้ดีที่เจอน้ำท่วมจะบาดเจ็บต้องขอความช่วยเหลือจากธนาคารในการฟื้นฟู บางรายอาจจะฟื้นขึ้น บางรายฟื้นไม่ขึ้นก็ต้องทำใจ
...บุญทักษ์ หวังเจริญ ซีอีโอ คนขยันแห่งแบงก์ทหารไทย ลงมือติดตามการช่วยเหลือพนักงาน ลูกค้าและประชาชนที่เดือดร้อนเพราะน้ำท่วมด้วยตัวเองอย่างใกล้ชิด แทบจะ 3 เวลาหลังอาหาร พร้อมทั้งออกนโยบายให้แบงก์ควักกระเป๋า บริจาคสมทบ 1 บาท ต่อทุก 1 บาท ที่มีผู้บริจาคช่วยเหลือผู้ประสบภัย ดังนั้น เงินบริจาค 1 บาท ที่เข้ามาในบัญชีแบงก์เพื่อช่วยคนที่กำลังเผชิญทุกข์เพราะน้ำท่วมตอนนี้ จึงมีมูลค่าเพิ่มเป็น 2 บาท เพื่อรวบรวมนำไปมอบให้กับมูลนิธิราชประชานุเคราะห์ นำไปช่วยผู้เดือดร้อนอย่างเร่งด่วน